Csökkentik a tanulmányi ösztöndíjakat a Semmelweis Egyetemen azért, hogy a hökösök saját, közéleti ösztöndíjként utalt fizetésüket emelhessék – tudta meg az Átlátszó oktatás. A portál korábbi összesítése szerint az SE hökösei között van olyan, aki már 2011. december 9. és 2014. december 9. között havi 29.800 és 156.130 forint között összegeket kapott közéleti ösztöndíjként, ami átlagosan havi 55.241 forint. Ezzel szemben a tanulmányi ösztöndíjak legmagasabb összege is a 29.800 forintnak csak töredéke.

A HÖK ezek után még csökkentene is az összegen, derült ki Dr. Hunyady Lászlónak, az SE dékánjának a hallgatókhoz címzett leveléből. A dokumentum szerint a HÖK Részönkormányzati Elnöksége 2/2018. (III. 02.) határozatában azt javasolta, hogy

a 2017/2018-as tanév II. félévére a közéleti ösztöndíj összegét a tanulmányi ösztöndíj terhére emeljék meg.

A levélből kiderült, hogy a fejleményt maga a dékán is problémásnak találja. A HÖK-tisztségviselők ösztöndíjait a munkavállalói alapbérhez igazítják, ez pedig azt jelenti, hogy ha az növekszik, a hökös fizetés is vele nő, és ezt a hallgatói ösztöndíjakból fogják levonni más forrás híján.

A dékán arra kérte, a HÖK-öt, gondolják át döntésüket, de mivel az SE dékánja a döntésről szóló tájékoztatást csak 4 nappal a kiutalások előtt kapta meg, már nem tudott egyeztetni a HÖK-kel, és

a hallgatók márciusra már a csökkentett ösztöndíjat kapták meg.

A portál kereste a HÖK-öt az üggyel kapcsolatban, de egyelőre nem kapott választ.